**Δικηγορικός Σύλλογος Αθηνών**

**Πρόσκληση Εκδήλωσης Ενδιαφέροντος**

**Διαδικτυακό Μάθημα HELP του Συμβουλίου της Ευρώπης: «Οικογενειακό δίκαιο και Ανθρώπινα Δικαιώματα»**

Το Ευρωπαϊκό Πρόγραμμα του Συμβουλίου της Ευρώπης για την Εκπαίδευση των Επαγγελματιών του Δικαίου στα Ανθρώπινα Δικαιώματα (Πρόγραμμα HELP) και ο Δικηγορικός Σύλλογος Αθηνών διοργανώνουν το πρόγραμμα διαδικτυακής εκπαίδευσης (e-learning):

**«Οικογενειακό δίκαιο και Ανθρώπινα Δικαιώματα»**

Το παρόν διαδικτυακό μάθημα αναλύει τους διεθνείς και ευρωπαϊκούς κανόνες που εφαρμόζονται στις οικογενειακές σχέσεις. Ειδικότερα, εξετάζει από την οπτική γωνία των διεθνών συμβάσεων και ιδίως της Ευρωπαϊκής Σύμβασης Δικαιωμάτων του Ανθρώπου τα δικαιώματα των ζευγαριών και τις σχέσεις μεταξύ παιδιών, γονέων και λοιπών συγγενών. Πραγματεύεται επίσης τα ζητήματα της διεθνούς απαγωγής παιδιού και της προστασίας του παιδιού από τη σεξουαλική κακοποίηση, αλλά και το επίκαιρο θέμα της προστασίας των παιδιών στο ψηφιακό περιβάλλον.

Το μάθημα προσφέρεται **δωρεάν**, στα ελληνικά, και ο μέγιστος αριθμός συμμετεχόντων είναι **40**. Η εναρκτήρια εκδήλωση θα πραγματοποιηθεί διαδικτυακά στις **21 Μαϊου 2021** (στις 2.30 μ.μ.) και το πρόγραμμα θα ολοκληρωθεί περί τα τέλη Ιουλίου 2021. Οι συμμετέχοντες θα πρέπει να αφιερώνουν 2-3 ώρες εβδομαδιαίως καθόλη τη διάρκεια της εκπαίδευσης, σε χρόνο που επιλέγουν οι ίδιοι, προκειμένου να μελετούν διαδικτυακά το διαδραστικό εκπαιδευτικό υλικό, υπό τις οδηγίες της εκπαιδεύτριας. Η ενεργή συμμετοχή και η επιτυχής ολοκλήρωση των ελέγχων γνώσεων οδηγούν στη χορήγηση πιστοποιητικού ολοκλήρωσης του προγράμματος υπό την αιγίδα του Συμβουλίου της Ευρώπης.

Εφόσον ο αριθμός των ενδιαφερομένων υπερβαίνει τους 40, η επιλογή θα πραγματοποιηθεί με κλήρωση.

Υπεύθυνοι προγράμματος: **Θωμάς Καμενόπουλος**-πρώην Αντιπρόεδρος ΔΣΑ και η Δικηγόρος Αθηνών **Μαρία-Ανδριανή Κωστοπούλου**-εκπαιδεύτρια. Δήλωση ενδιαφέροντος στο: info@dsa.gr, **έως την 17η Μαϊου 2021**.